“หุ้นเอเชีย” เปิดลบ! วิตก “เฟด” ขึ้นดอกเบี้ย 0.75%
“ตลาดหุ้นเอเชีย” เปิดลบ!  นักลงทุนวิตก “เฟด” เร่งขึ้นดอกเบี้ย 0.75% ในเดือนก.ย. หลังตัวเลขจ้างงานของสหรัฐพุ่งขึ้นเกินคาดในเดือนก.ค.
“ตลาดหุ้นเอเชีย” เปิดลบ!  นักลงทุนวิตก “เฟด” เร่งขึ้นดอกเบี้ย 0.75% ในเดือนก.ย. หลังตัวเลขจ้างงานของสหรัฐพุ่งขึ้นเกินคาดในเดือนก.ค.
8 ส.ค. 2565

ผู้สื่อข่าวรายงานว่า ตลาดหุ้นเอเชียเปิดปรับตัวลงในวันนี้ โดยได้รับแรงกดดันจากการที่นักลงทุนกังวลว่าธนาคารกลางสหรัฐ (เฟด) จะเร่งปรับขึ้นอัตราดอกเบี้ย หลังจากตัวเลขจ้างงานของสหรัฐพุ่งขึ้นเกินคาดในเดือนก.ค.
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,050.09 จุด ลดลง 125.78 จุด หรือ -0.44%, ดัชนี HSI ตลาดหุ้นฮ่องกงเปิดวันนี้ที่ 20,065.35 จุด ลดลง 136.59 จุด หรือ -0.68% และดัชนี SSE Composite ตลาดหุ้นจีนเปิดวันนี้ที่ 3,218.85 จุด ลดลง 8.18 จุด หรือ -0.25%
โดยกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรพุ่งขึ้น 528,000 ตำแหน่งในเดือนก.ค. โดยพุ่งขึ้นมากกว่า 2 เท่าจากที่นักวิเคราะห์คาดการณ์ที่ระดับ 258,000 ตำแหน่ง ส่วนอัตราการว่างงานลดลงสู่ระดับ 3.5% ต่ำกว่าที่นักวิเคราะห์คาดการณ์ที่ระดับ 3.6%
ทั้งนี้นักลงทุนคาดการณ์ว่ามีโอกาส 70% ที่เฟดจะปรับขึ้นดอกเบี้ยนโยบาย 0.75% อีกครั้งในเดือนก.ย. ขณะที่มีการคาดการณ์ว่า ดัชนีราคาผู้บริโภค (CPI) ทั่วไปของสหรัฐจะชะลอการขยายตัวเล็กน้อยในเดือนมิ.ย. โดยตัวเลขดังกล่าวมีกำหนดเผยแพร่ในวันพุธ (10 ส.ค.) แต่ดัชนี CPI พื้นฐานมีแนวโน้มขยายตัวเพิ่มเติม
ด้านตลาดแทบไม่มีปฏิกิริยาต่อข่าววุฒิสภาสหรัฐผ่านร่างกฎหมายวงเงิน 4.3 แสนล้านดอลลาร์สหรัฐในวันอาทิตย์ เพื่อต่อสู้กับการเปลี่ยนแปลงสภาพภูมิอากาศ หลังมีการประนีประนอมเรื่องการจัดเก็บภาษีบางส่วนภายในร่างกฎหมายฉบับดังกล่าว
ส่วนตลาดหุ้นจีนเปิดลบในวันนี้ เนื่องจากนักลงทุนวิตกกังวลเกี่ยวกับการใช้มาตรการล็อกดาวน์ในหลายพื้นที่ของจีน ซึ่งรวมถึงในเมืองไห่หนาน เพื่อควบคุมการระบาดของโรคโควิด-19
สำหรับข้อมูลจีนที่เผยแพร่ในช่วงสุดสัปดาห์ที่ผ่านมาแสดงให้เห็นว่า ยอดส่งออกปรับตัวเพิ่มขึ้นเหนือความคาดหมายในเดือนก.ค. โดยปรับตัวขึ้น 18% ขณะที่ ยอดนำเข้าปรับตัวขึ้นเพียง 2.3% ในเดือนเดียวกัน